CELEX: 32018D0703(01)
Language: et
Date: 2018-06-29 00:00:00
Title: Komisjoni otsus, 29. juuni 2018, millega luuakse ELi rongireisijate turvaplatvorm

3.7.2018   
            
            
               ET
            
            
               Euroopa Liidu Teataja
            
            
               C 232/10
            
         KOMISJONI OTSUS,
   29. juuni 2018,
   millega luuakse ELi rongireisijate turvaplatvorm
   (2018/C 232/03)
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Aluslepingu artikli 91 lõike 1 punktiga a on liidule ja selle liikmesriikidele antud ülesanne kehtestada ühised eeskirjad, mida kohaldatakse liikmesriigi territooriumile või sealt välja kulgeva rahvusvahelise transpordi suhtes, samuti läbi ühe või mitme liikmesriigi territooriumi kulgeva rahvusvahelise transpordi suhtes. Lisaks on artikli 91 lõike 1 punktiga d antud liidule õigus kehtestada ühise transpordipoliitika rakendamiseks „kõik muud asjakohased sätted“.
            
         
               (2)
            
            
               Määruse (EÜ) nr 1371/2007 (rongireisijate õiguste ja kohustuste kohta) artikliga 26 kohustatakse raudteeveo-ettevõtjaid, raudteeinfrastruktuuri-ettevõtjaid ja jaamaülemaid ning liikmesriike tagama, et Euroopa Liidu raudteesüsteemi kasutavate rongireisijate vedamisel peetaks silmas nende turvalisust; samuti peavad nad tegema koostööd ja vahetama teavet heade tavade osas sellise tegevuse ennetamiseks, mis võib ohutuse taset ohustada.
            
         
               (3)
            
            
               Selleks et parandada rongireisijate turvalisust ja kooskõlas komisjoni algatatud konsulteerimisega (1) on vaja parandada koostööd liikmesriikidega ja nende vahel eelkõige piiriülese turvalisuse vallas, rongijaamades ja rongides. Sel puhul on komisjonil vaja kasutada nõuandvasse kogusse kuuluvate asjatundjate teadmisi. Seega on vaja luua komisjoni eksperdirühm ning määrata kindlaks selle ülesanded ja struktuur. Rühma ülesanded peaksid olema järgmised: soovituste koostamine, millega aidatakse liikmesriikidel tõhusalt kooskõlastada raudteeturvalisuse meetmeid, et maandada riske; riskihindamismetoodika ajakohastamiseks ja rakendamiseks tehnilise oskusteabe ja toe pakkumine, ning riskijuhtimiskavade koostamise suuniste väljatöötamine.
            
         
               (4)
            
            
               Rühma peaksid kuuluma liikmesriikide raudteeturvalisuse valdkonna pädevate asutuste esindajad.
            
         
               (5)
            
            
               Mõnede rühma tegevusvaldkondade puhul tuleks ära kasutada asjaomaste raudteevaldkonna sidusrühmade kogemusi ja teadmisi. Avaliku kandideerimiskutse alusel võib nende sidusrühmade esindajaid nimetada vastavate alarühmade liikmeteks.
            
         
               (6)
            
            
               Võttes arvesse raudteeohutuse erilist tähtsust, kuna see võib märkimisväärselt kaasa aidata raudteeturvalisuse parandamisele, tuleks Euroopa Liidu Raudteeametile anda vaatleja staatus.
            
         
               (7)
            
            
               Rühma liikmete jaoks tuleks kehtestada teabe avaldamise eeskirjad.
            
         
               (8)
            
            
               Isikuandmeid tuleks töödelda kooskõlas Euroopa Parlamendi ja nõukogu määrusega (EÜ) nr 45/2001 (2).
            
         
               (9)
            
            
               Asjakohane on kindlaks määrata käesoleva otsuse kohaldamisaeg (kolm aastat). Komisjon kaalub sobival ajal, kas seda ajavahemikku oleks soovitatav pikendada,
            
         ON TEINUD JÄRGMISE OTSUSE:
   Artikkel 1
   Reguleerimisese
   Luuakse ELi rongireisijate turvalisuse platvorm (edaspidi „rühm“).
   Artikkel 2
   Ülesanded
   Rühma ülesanne on anda komisjonile nõu ja eksperditeadmisi Euroopa Liidu rongireisijate turvalisuse küsimustes rongijaamades ja rongides, samuti soodustada selles valdkonnas kooskõlastamist ja koostööd liikmesriikidega ja nende vahel.
   Rühma ülesanded on eelkõige järgmised:
   
               1.
            
            
               abistada komisjoni ning vahetada teavet ja kogemusi raudteeturvalisuse vallas; kaaluda, kuidas piiriüleste raudteeteenuste turvalisust oleks võimalik optimeerida, samuti kaaluda sellise regulaarse teabevahetuse kooskõlastusmehhanismi ülesehitust, millega välditakse kooskõlastamata otsuseid liikmesriikide tasandil;
            
         
               2.
            
            
               koostada ja anda häid tavasid ja tehnilist nõu järgmise kohta:
               
                           a)
                        
                        
                           reisijatele turvalisusega seotud sündmuse toimumisest teabe andmine;
                        
                     
                           b)
                        
                        
                           raudteesektori konkreetsete omaduste jaoks kohandatud turvatehnoloogia ja ehituslahendused;
                        
                     
                           c)
                        
                        
                           töötajate kontrollimise menetlused ja asjakohane turvakoolitus;
                        
                     
         
               3.
            
            
               nõustada, millise mehhanismi abil saaks lühikese etteteatamistähtajaga kiiresti hinnata uusi ohte ja turvaintsidente ning kuidas jõuda ühisele seisukohale ja kokkuleppele selles, milline on reaktsioon protsessi käigus välja selgitatud võimaliku uue või suurenenud olemasoleva ohu leevendamiseks;
            
         
               4.
            
            
               aidata arendada ja ajakohastada ühiseid meetodeid, mille abil hinnatakse rongireisijatele ja töötajatele avaldatavat terroriohtu ning anda aru selle rakendamise kohta;
            
         
               5.
            
            
               koostada suunised raudteeturvalisuse riskijuhtimiskavade kohta, mis hõlmavad raudteevaldkonna kaitsvaid turva- ja operatiivseid taastamismeetmeid, mille ulatust saab varieerida vastavalt kindlaksmääratud riiklike ohutasemete muutumisele;
            
         
               6.
            
            
               seada sisse koostöö liikmesriikidega ja nende vahel raudteeturvalisuse meetmetega seotud küsimustes.
            
         Artikkel 3
   Konsulteerimine
   Komisjon võib rühmaga konsulteerida kõigis rongireisijate ja raudteetöötajate turvalisusega seotud küsimustes.
   Artikkel 4
   Liikmed
   1.   Rühma kuuluvad liikmesriikide raudteeturvalisuse valdkonna pädevate asutuste esindajad.
   2.   Iga liikmesriik nimetab ühe esindaja ja ühe asendusliikme. Selleks et tagada kõrgetasemelised tehnilised eriteadmised, võib iga esindajat või asendusliiget saata üks rongireisijate turvalisuse valdkonna ekspert.
   3.   Liikmeid, kes ei suuda enam eksperdirühma aruteludes tõhusalt osaleda, kes ei vasta komisjoni asjaomase osakonna arvates tingimustele, mis on sätestatud Euroopa Liidu toimimise lepingu artiklis 339, või kes astuvad ametist tagasi, ei kutsuta enam osalema rühma koosolekutel ja nende asemele võib volituste lõpuni jäänud ajaks nimetada uue liikme.
   Artikkel 5
   Esimees
   Rühma juhib komisjoni liikuvuse ja transpordi peadirektoraadi esindaja tihedas koostöös ja kokkuleppel komisjoni rände ja siseasjade peadirektoraadiga.
   Artikkel 6
   Tegevus
   1.   Rühm tegutseb liikuvuse ja transpordi peadirektoraadi ülesandel, konsulteerides rände ja siseasjade peadirektoraadiga ning kooskõlas komisjoni eksperdirühmade horisontaalsete eeskirjadega (edaspidi „horisontaalsed eeskirjad“) (3).
   2.   Rühma koosolekud toimuvad üldjuhul komisjoni ruumides.
   3.   Sekretariaaditeenused tagab liikuvuse ja transpordi peadirektoraat. Komisjoni muude osakondade ametnikud, kes tunnevad menetluse vastu huvi, võivad osaleda rühma ja selle alarühmade koosolekutel.
   4.   Rühm võib kokkuleppel liikuvuse ja transpordi peadirektoraadiga liikmete lihthäälteenamusega otsustada, et rühma arutelud on avalikud.
   5.   Protokollis kajastatakse adekvaatselt ja täielikult päevakorra iga punkti arutlusi ja rühma esitatud arvamusi. Protokolli koostab sekretariaat juhataja volitusel.
   6.   Rühm võtab oma arvamused, soovitused või aruanded vastu konsensuse alusel. Hääletuse korral otsustatakse hääletuse tulemus liikmete lihthäälteenamusega. Vastu hääletanud liikmetel on õigus nõuda, et arvamustele, soovitustele või aruannetele lisataks dokument nende seisukoha kokkuvõttega.
   Artikkel 7
   Alarühmad
   1.   Liikuvuse ja transpordi peadirektoraat võib rände ja siseasjade peadirektoraadiga konsulteerides luua alarühmi, kes tegelevad konkreetsete küsimustega liikuvuse ja transpordi peadirektoraadiga kooskõlastatud volituste alusel, tagades et rühma töö ei kattu kõnealuse valdkonna teiste olemasolevate rühmade tööga. Alarühmad tegutsevad kooskõlas horisontaalsete eeskirjadega ja annavad aru rühmale. Alarühmad saadetakse pärast nende ülesannete täitmist laiali.
   2.   Liikuvuse ja transpordi peadirektoraat võib rände ja siseasjade peadirektoraadiga konsulteerides avaliku kandideerimiskutse alusel nimetada asjaomaseid sidusrühmi vastavate alarühmade liikmeteks.
   Artikkel 8
   Kutsutud eksperdid
   Liikuvuse ja transpordi peadirektoraat võib rände ja siseasjade peadirektoraadiga konsulteerides kutsuda rühma töös ajutiselt osalema eksperte, kellel on eriteadmised rühma või selle alarühmade konkreetses päevakorraküsimuses.
   Artikkel 9
   Vaatlejad
   1.   Euroopa Liidu Raudteeametile antakse vaatleja staatus. Otsese kutse või kandideerimiskutse kaudu võib kooskõlas horisontaalsete eeskirjadega anda vaatleja staatuse ka üksikisikutele, organisatsioonidele ja muudele avalik-õiguslikele asutustele kui liikmesriikide asutustele.
   2.   Vaatleja staatuses organisatsioonid ja avalik-õiguslikud asutused nimetavad oma esindajad.
   3.   Juhataja võib anda vaatlejatele ja nende esindajatele loa osaleda rühma arutlustel ja pakkuda eksperditeadmisi. Neil ei ole siiski hääleõigust ja nad ei osale rühma soovituste või nõuannete koostamisel.
   Artikkel 10
   Töökord
   Liikuvuse ja transpordi peadirektoraadi ettepanekul ning temaga kokkuleppel võtab rühm lihthäälteenamusega vastu oma töökorra. Seda tehakse eksperdirühmade standardtöökorra alusel kooskõlas horisontaalsete eeskirjadega (4).
   Artikkel 11
   Ametisaladus ja salastatud teabe käitlemine
   Rühma liikmed ja nende esindajad ning kutsutud eksperdid ja vaatlejad järgivad:
   
               1.
            
            
               aluslepingutes ja nende rakenduseeskirjades sätestatud ametisaladuse hoidmise kohustust, mis kehtib kõigile institutsioonide liikmetele ja personalile;
            
         
               2.
            
            
               komisjoni otsustes (EL, Euratom) 2015/443 (5) ja (EL, Euratom) 2015/444 (6) sätestatud komisjoni julgeolekunorme seoses liidu salastatud teabe kaitsmisega.
            
         Juhul kui nad kõnealuseid kohustusi ei täida, võib komisjon võtta kõik asjakohased meetmed.
   Artikkel 12
   Läbipaistvus
   1.   Rühmad ja selle alarühmad kantakse komisjoni eksperdirühmade ja teiste samalaadsete üksuste registrisse (edaspidi „eksperdirühmade register“).
   2.   Rühma liikmete kohta avaldatakse eksperdirühmade registris järgmised andmed:
   
               a)
            
            
               liikmesriikide ametiasutuste nimed;
            
         
               b)
            
            
               vaatlejate nimed;
            
         
               c)
            
            
               alarühmade liikmete nimed.
            
         3.   Kõik asjaomased dokumendid, sealhulgas päevakorrad, protokollid ja osalejate kaastööd, avaldatakse kas otse eksperdirühmade registri kaudu või esitades registris lingi asjakohasele veebisaidile, kus nimetatud teave asub. Asjakohastele veebisaitidele pääsuks ei ole vaja ennast kasutajaks registreerida, samuti ei ole sellega seotud muid piiranguid. Eelkõige avaldatakse aegsasti enne koosolekut selle päevakord ja muud asjakohased taustteavet andvad dokumendid ning seejärel pärast koosolekut võimalikult kiiresti selle protokoll. Avaldamisel nähakse ette erandid ainult juhul, kui leitakse, et dokumendi avalikustamine kahjustaks Euroopa Parlamendi ja nõukogu määruse (EÜ) nr 1049/2001 artiklis 4 kindlaksmääratud avaliku või erahuvi kaitset.
   Artikkel 13
   Koosolekutega seotud kulud
   1.   Rühma ja selle alarühmade tegevuses osalejatele ei maksta nende teenuste eest tasu.
   2.   Komisjon hüvitab rühma või alarühma tegevuses osalemisega seotud reisi- ja elamiskulud. Kulud hüvitatakse vastavalt komisjonis kehtivatele eeskirjadele ja nende summade piires, mis on komisjoni talitustele iga-aastase vahendite eraldamise korra kohaselt selleks otstarbeks eraldatud.
   Artikkel 14
   Kohaldamine
   Käesolevat otsust kohaldatakse kuni 13. juunini 2021.
   
      Brüssel, 29. juuni 2018
      
         
            Komisjoni nimel
         
         
            komisjoni liige
         
         Violeta BULC
      
   
   
      (1)  Kokkuvõtlik aruanne: rongireisijate turvalisuse suurendamise alase konsultatsiooni kokkuvõte (Synopsis Report: Summary of the Consultation on improving the security of rail passengers), SWD(2018) 400.
   
      (2)  Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).
   
      (3)  Komisjoni 30. mai 2016. aasta otsus C(2016) 3301, millega kehtestatakse horisontaalsed eeskirjad komisjoni eksperdirühmade loomiseks ja toimimiseks.
   
      (4)  Vt horisontaalsete eeskirjade artikkel 17.
   
      (5)  Komisjoni 13. märtsi 2015. aasta otsus (EL, Euratom) 2015/443 komisjoni julgeoleku kohta (ELT L 72, 17.3.2015, lk 41).
   
      (6)  Komisjoni 13. märtsi 2015. aasta otsus (EL, Euratom) 2015/444 ELi salastatud teabe kaitseks vajalike julgeolekunormide kohta (ELT L 72, 17.3.2015, lk 53).